Engegar/Aturar Silenciar Pujar el volum Disminuir el volum Instruccions per interactuar amb el player Després de la publicitat pots interactuar amb el player amb els següents botons

El pastís del transport urbà a Barcelona és molt llaminer, i ningú vol perdre la seva part. És en aquest escenari on Uber i Cabify han forçat per entrar en un sector fins fa dos anys tancat i hiperregulat com és el del taxi. Introduir-hi o no competència és un dels debats més recurrents aquests dies amb les VTC. Però la realitat és que són dos sectors molt diferents i en mans de forces molt desiguals.

La competència al taxi està molt repartida, segons les dades de la mateixa Àrea Metropolitana de Barcelona. De les 10.200 llicències de taxi, un 91,5% està en mans d'autònoms que tenen una sola llicència, un 2% les tenen autònoms amb més d'una llicència, i la resta, el 6%, està en mans d'empreses.

Les tres principals empreses del taxi són Grupo Garrido, Fuber Taxi i Cazcarra, que es reparteixen un 6% del negoci. En tot cas, tant els autònoms amb una o dues llicències com les empreses, el taxi també subcontracta empleats per explotar al màxim les llicències i que el vehicle estigui operatiu el màxim d'hores possible; en total, són uns 4.000 assalariats.

El sector de les VTC és radicalment diferent. D'entrada, perquè la llei fixa uns mínims que fa que pràcticament només les empreses puguin accedir-hi. Uber i Cabify no tenen llicències com a tals, sinó que fan d'intermediari amb empreses propietàries de llicències i dels cotxes. Però segons ha pogut saber TV3 rastrejant els registres del Ministeri de Foment, el mercat de VTC a Barcelona se'l reparteixen tres grans grups d'inversió.

De les 2.283 llicències actuals de VTC a Barcelona, al voltant d'un 20% s'utilitzen per fer de xofer privat. És a dir, el que originàriament era transport privat com limusines o empreses i esdeveniments. El 80% restant són les que operen amb Uber i Cabify, i aquí la majoria del mercat se la reparteixen grans grups que controlen el 70%, i deixen la resta per a les petites empreses o autònoms.

Però qui són, aquests tres grans grups? La que més llicències controla a Barcelona és Vector, participada per la mateixa Cabify, amb unes 618 VTC; Ares Capital, propietat d'un fons d'inversió britànic i directius de la banca, té més de 440 llicències; i el grup Auro, liderat per l'expresident del gremi del taxi i inversors tecnològics, supera les 318. Aquí, donen feina a uns 3.000 conductors, tots assalariats.



Aquestes societats controlen entramats de societats amb diferents paquets de llicències ubicades a diferents punts de la geografia espanyola. Hi destaquen tres grans grups on hi ha inversors de perfil molt diferent.

Vector Ronda Teleport: és la companyia que té més llicències VTC a Barcelona, amb com a mínim, unes 618 repartides en diferents societats. Els propietaris d'aquesta companyia són d'una banda la mateixa Cabify, on a l'estructura societària són el seu fundador Juan de Antonio o el director de finances, Juan Ignacio Braschi. Un 44% de la propietat segons el Registre Mercantil, el té un discret inversor, Rosauro Varo, famós a les pàgines roses per ser la parella de l'actriu Amaia Salamanca.

Auro New Transport: compta també amb diverses societats que sumen més de 318 llicències. La lidera l'excap del gremi del taxi a Madrid, Jose Antonio Parrondo, i l'acompanyen diversos inversors tecnològics com Félix Ruiz, conseller i fundador de la xarxa social Tuenti; Hugo Arévalo, conseller i inversor de Tuenti i Zaryn Dentzel, cofundador de Tuenti.

Ares Capital: és la segona empresa que més llicències té amb més de 440 VTC. El grup és propietat del fons d'inversió britànic King Street Capital, que va comprar la societat a Juan Ortigüela, també ex del sector del taxi. Ortigüela és una societat compartida amb la companyia de busos Alsa i una destacada com és Moove Cars (on el 70% és de King Street i el 30% és de Jaime Castellanos). Castellanos, que també ostenta càrrecs a la mateixa Ares Capital, és ex de Vocento i actual president del banc d'inversió Lazard. El representant més visible del fons, però, és Nicolás Guardans Bonet, analista de King Street Capital; i Rafael García-Tapia, de Corpfin.

Però no només controlen Barcelona, també tot Espanya, on també són predominants en el número de llicències. Això sí, el volum de feina depèn d'algú encara més gran, Uber i Cabify, que s'emporten el 20% del benefici de cada viatge.